“ መጪው ብቻ ሳይሆን የወደፊቶቹም መስከረሞች በሰላም ይቀጥላሉ”   ጀነራል ብርሃኑ ጁላ የጦር ኃይሎች ምክትል ጠቅላይ ኤታ ማዦር ሹም
አዲስ አበባ፦ መጪው መስከረም 30/2013 ዓ.ም ብቻ ሳይሆን የወደፊቶቹም መስከረሞች በሰላም ይቀጥላሉ ሲሉ የጦር ኃይሎች ምክትል ጠቅላይ ኤታ ማዦር ሹም ጀነራል ብርሀኑ ጁላ አስታወቁ ። መከላከያ ሠራዊቱ ሕግና ሥርዓት ሲጣስ ዳር ቆሞ እንደማይመለከት አመለከቱ ።
ጀነራል ብርሃኑ ጁላ በተለይ ከአዲስ ዘመን ጋዜጣ ጋር በነበራቸው ቆይታ፤ ኢትዮጵያ ከምርጫ ታሪክ በፊት ነበረች፣ ዛሬም አለች፣ ወደፊትም ትኖራለች፣ ትቀጥላለችም ብለዋል፡፡ 
‹‹ከመስከረም በኋላ ሕግና መንግሥት የለም፤ ሀገሪቷ የትርምስ አረንቋ ውስጥ ትገባለች›› ብሎ ማወጅ ኢትዮጵያ ሀገሬ ነች ከሚሉ ዜጎች አይጠበቅም፡፡ ይሄ ትክክል ያልሆነና በሕግ እንደሚያስጠይቅም ጠቁመዋል፡፡ 
ሕገ መንግሥቱ ሥልጣን የሚያዝበትን መንገድ በግልጽ ማስቀመጡንና ሥልጣን ላይ ያለውም ኃይል ይህንን የሚያከብር መሆኑን የጠቆሙት ጀነራሉ፤ ከዚህ ውጪ ‹‹በሰላማዊ የፖለቲካ ውድድር ውስጥ አልፈን ሥልጣን ማግኘት አንችልም ብለው ራሳቸውን ያሳመኑ ክፍሎች ሀገር ትጥፋ፣ ሕግ፣ ሥርዓትና መንግሥት የለም፣ አይኖርም›› ቢሉ ተገቢነት የለውም ሲሉ አሳስበዋል፡፡ 
ጀነራሉ እንዳሉት፣ መከላከያ ሠራዊት፤ የሕገ መንግሥቱን የበላይነት ጠባቂ ነው፡፡ መከላከያ ሁሉም ነገር በሕገ መንግሥቱ በተደነገገው መሠረት ብቻ እንዲተገበር የመጠበቅና የማስከበር ግዴታ አለበትም፡፡ 
መንግሥት ወረርሽኙ እስኪገታ ምርጫ ያራዘመው የመንግሥት ሥልጣን ክፍተት እንዳይፈጠር፣ ሕገ መንግሥቱ በሚፈቅደው መሠረት የተሰጠ ሕገ መንግሥታዊ መፍትሄ ነው፡፡ ይሄ እርምጃ ሕገ መንግሥታዊ ነው ብለን እናምናለን፡፡ ሠራዊታችን ሕገ መንግሥታዊ ሠራዊት ነው የምንለውም ለዚህ ነው ብለዋል፡፡ 
መከላከያ ሠራዊት መሠረታዊ ተልዕኮው የሀገርን ዳር ድንበርና ሉአላዊነት መጠበቅ በመሆኑ ሠራዊቱ በፖለቲካ ጉዳይ ጣልቃ አይገባም፤ ገለልተኛ ሆኖ ይሰራል ተባለ እንጂ፤ ሠራዊቱ፣ ወታደሩ መኮንኖቹም ሆኑ ጀነራሎቹ ስለፖለቲካ አያውቁም ማለት አይደለም፣ እንዲያውም የሰከነና የሰፋ እውቀት አላቸው ሲሉ ተናግረዋል፡፡ 
ሠራዊቱ ገለልተኛ ሆኖ የሀገሩን ሰላምና ጸጥታ ይጠብቅ፣ ያስከብር ሲባል ፖለቲከኞች በሚፈጥሩት ሀገር የማተራመስ ዘመቻ ሕዝብ ሰላም ሲያጣ፣ ወጥቶ መግባት ሲያቅተው፣ ሥርዓተ አልበኝነት ሲሰፍን ዝም ብሎ ይታዘባል ማለት እንዳልሆነ አስታውቀዋል፡፡ ሀገር የዋልጌዎች መፈንጫ ስትሆንና ሕግና ሥርዓት ሲጣስ ዳር ቆሞ እንደማይመለከትም ጠቁመዋል፡፡ ይህች ሀገር ለሲቪሉም ለወታደሩም የጋራ ሀገር፣ የሁሉም ቤት ነች ሲሉም አክለዋል፡፡ 
ዜጎች ሕገ መንግሥቱ በሚፈቅድላቸው መሠረት ፖለቲካዊ አመለካከታቸውን በሰላማዊ መንገድ ማራመድ፣ ሀሳባቸውን በነፃነት መግለጽ፣ መደራጀት፣ በምርጫ መወዳደር፣ መምረጥና መመረጥ ይችላሉ ብለዋል ጀነራል ብርሃኑ፤ ለእዚህም ሠራዊቱ የኢትዮጵያን ሉአላዊነት የማስከበር ግዴታውንና የሀገሪቱ ሕጎች የበላይ የሆነውን ሕገ መንግሥት እንዲከበር የተጣለበትን ኃላፊነት ይወጣል ሲሉም ተናግረዋል፡፡ 
በሰላማዊ መንገድ ሳይሆን በመበጥበጥ፣ ነውጥ በመፍጠር፣ ፋብሪካ በማቃጠልና ጎማ በማንደድ ነው የሚሆነው ካሉ የማይቻል መሆኑን ተናግረዋል፡፡ ድንጋይ ኮልኩሎና ግንድ አጋድሞ መንገድ በመዝጋት፣ ዜጎች ለፍተው ያፈሩትን ንብረትና ቤት እሳት ለኩሶ ማጋየትም የማይፈቀድ ተግባር መሆኑን አመልክተዋል፡፡ 
የመንግሥትን ንብረት በማውደም፣ ንጹሀን ዜጎችን በመግደል የሕዝብን ሰላምና ደህንነት የማወክ የአመጽ ሥራና እንቅስቃሴ የማይፈቀድ፣ በእንዲህ ዓይነት ድርጊት የሚሳተፉም በሕግ የሚጠየቁ ይሆናሉ ሲሉ አሳስበዋል፡፡ 
መጪው መስከረም 30 ቀን 2013 ዓ.ም ብቻ አይደለም የወደፊቶቹም መስከረሞች በሰላም ይቀጥላሉ፣ የሚያስቆምም የሚገታም ኃይል የለም ብለዋል፡፡ ኢትዮጵያ ሰላሟ ተጠብቆ ብዙ መስከረሞችን ታልፋለች:: መከላከያ ሠራዊቱ፤ ሕዝቡ፣ ሀገሪቱም ትቀጥላለች ብለዋል፡፡ 
በሕዝብ ተመርጦ ሥልጣን የያዘ መንግሥት መከላከያን የመምራት ኃላፊነት ይጣልበታል ብለዋል፡፡አንዳንድ ሰዎች ያልሆነ መልዕክት አስተላልፈዋል በሚል ኅብረተሰቡ መረበሽ የለበትም ሲሉም መክረዋል:: ምንም የሚፈጠር ረብሻና ሁከት አይኖርም፣ ሕግና ሥርዓት ተከብሮ ይቀጥላልም ብለዋል፡፡
አዲስ ዘመን ሰኔ 7/2012
ወንድወሰን መኮንን